**Molėtų rajono savivaldybės taryba**

**SPRENDIMAS**

**DĖL PRITARIMO PROJEKTO ,,Privačių namų prijungimas prie nuotekų surinkimo infrastruktūros Molėtų mieste. III etapas“ ĮGYVENDINIMUI**

2020 m. birželio 25 d. Nr. B1-171

Molėtai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos aplinkos apsaugos investicijų fondo programos 2020-2022 m. lėšų naudojimo finansavimo krypčių, patvirtintų Lietuvos Respublikos aplinkos ministro 2020 m. balandžio 7 d. įsakymu Nr. 202 „Dėl Lietuvos aplinkos apsaugos investicijų fondo programos 2020-2022 m. lėšų naudojimo finansavimo krypčių patvirtinimo“ 3.1.1. punktu, Lietuvos aplinkos apsaugos investicijų fondo programos lėšomis finansuojamų investicinių projektų įgyvendinimo ir priežiūros tvarkos aprašo, patvirtinto Lietuvos Respublikos aplinkos ministro 2003 m. rugpjūčio 29 d. įsakymu Nr. 437 „Dėl Lietuvos aplinkos apsaugos investicijų fondo programos lėšomis finansuojamų investicinių projektų įgyvendinimo ir priežiūros tvarkos aprašo patvirtinimo“, 5, 6, 7, 11 punktais, Su paraiška paramai gauti pagal LAAIF programą teikiamų dokumentų sąrašo, patvirtinto Lietuvos Respublikos aplinkos ministerijos Aplinkos projektų valdymo agentūros direktoriaus 2020 m. gegužės 18 d. įsakymu Nr. T1-97 „Dėl Su paraiška paramai gauti pagal LAAIF programą teikiamų dokumentų sąrašo patvirtinimo“, 11.3 punktu, Molėtų rajono savivaldybės 2018-2024 m. strateginio plėtros plano, patvirtinto Molėtų rajono savivaldybės tarybos 2018 m. sausio 25 d. sprendimu Nr. B1-3 „Dėl Molėtų rajono savivaldybės 2018-2024 metų strateginio plėtros plano patvirtinimo“, III prioriteto „Infrastruktūra užtikrinanti kokybišką, patogų gyvenimą“ 3.1 tikslo „Efektyvi ir moderni inžinerinio aprūpinimo infrastruktūra“ 3.1.1 uždavinio „Atnaujinti ir plėsti vandens tiekimo ir nuotekų tvarkymo infrastruktūrą“ 3.1.1.1 priemone „Geriamojo vandens tiekimo ir nuotekų surinkimo tinklų inventorizacija, renovacija ir įrengimas“,

Molėtų rajono savivaldybės taryba nusprendžia:

1. Pritarti, kad gavusi finansavimą Molėtų rajono savivaldybės administracija įgyvendintų projektą „Privačių namų prijungimas prie nuotekų surinkimo infrastruktūros Molėtų mieste. III etapas“ pagal Lietuvos aplinkos apsaugos investicijų fondo programos lėšomis finansuojamų investicinių projektų įgyvendinimo ir priežiūros tvarkos aprašą.

2. Įsipareigoti padengti ne mažiau kaip 30 proc. visų tinkamų finansuoti išlaidų bei visas tinkamas finansuoti išlaidas, kurių nepadengia projektui skirtos finansavimo lėšos, bei visas netinkamas finansuoti, tačiau būtinas 1 punkte nurodytam projektui įgyvendinti, išlaidas.

3. Nustatyti tokius būstų savininkų/teisėtų jų valdytojų atrankos pirmumo kriterijus:

3.1. projekto vykdymo laikotarpiu gaunantys piniginę socialinę paramą pagal Piniginės socialinės paramos nepasiturintiems gyventojams įstatymą;

3.2. turintys negalią (teisė aktų nustatyta tvarka pripažintas vidutinis arba sunkus neįgalumo lygis) arba kuriems nuosavybės teise priklausančiame būste, kurį planuojama prijungti prie centralizuotos nuotekų surinkimo sistemos, gyvenamąją vietą deklaruoja asmenys, turintys negalią (teisė aktų nustatyta tvarka pripažintas vidutinis arba sunkus neįgalumo lygis), ne vėliau kaip iki 2019 m. gruodžio 1 d.;

3.3. yra nedarbingi (pripažintas 0-25 proc. darbingumas) arba kuriems nuosavybės teise priklausančiame būste, kurį planuojama prijungti prie centralizuotos nuotekų surinkimo sistemos, gyvenamąją vietą deklaruoja nedarbingi asmenys (pripažintas 0-25 proc. darbingumas) ne vėliau kaip iki 2019 m. gruodžio 1 d.;

3.4. yra sulaukę pensinio amžiaus ir (arba) gauna senatvės pensiją arba kuriems nuosavybės teise priklausančiame būste gyvenamąją vietą deklaruoja asmenys, sulaukę pensinio amžiaus ir (arba) gauna senatvės pensiją ne vėliau kaip iki 2019 m. gruodžio 1 d.;

3.5. gausios šeimos, kurioms nuosavybės teise priklauso būstas. Gausia šeima laikoma –– tėvai, globėjai (rūpintojai), kurie augina ir (ar) globoja (rūpina) tris ar daugiau vaikų iki 18 metų, taip pat susituokęs asmuo, su kuriuo teismo sprendimu dėl sutuoktinių gyvenimo skyrium yra likę gyventi jų trys ar daugiau vaikų iki 18 metų, arba vienas iš tėvų ir jų trys ar daugiau vaikų iki 18 metų, taip pat jų nedirbantys ir savarankiškos veiklos nevykdantys nesusituokę ir savo vaikų neturintys pilnamečiai vaikai iki 24 metų, kurie mokosi pagal bendrojo ugdymo programą ar pagal formaliojo profesinio mokymo programą pirmajai kvalifikacijai įgyti arba studijuoja aukštojoje mokykloje pagal nuolatinės studijų formos programą;

3.6. kiti asmenys, neatitinkantys pirmumo kriterijų, tačiau siekiantys, kad jiems nuosavybės teise priklausantis būstas būtų prijungtas prie centralizuotų nuotekų surinkimo tinklų gali būti prijungiami atsižvelgiant į Projektui skirtų lėšų likutį, skyrus finansavimą asmenų, turinčių pirmumo teisę, būstų prijungimui prie centralizuotos nuotekų surinkimo sistemos. Eiliškumas nustatomas atsižvelgiant į lėšų poreikį (nuo mažiausio iki didžiausio) konkrečiam būstui prijungti prie centralizuotos nuotekų surinkimo sistemos.

4. Pavesti Molėtų rajono savivaldybės administracijos direktoriui organizuoti 1 punkte nurodyto projekto rengimą bei įgyvendinimą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Saulius Jauneika